text: Bedsteforældre bygger bro mellem børn og museer
  22 oktober 2016 kl. 17.46
  Museet Kongernes Jelling har så mange bedsteforældre og børnebørn på besøg, at de vil satse særligt på netop den gruppe besøgende.
  I Kongernes Jelling er museumsfolkene overbeviste om, at vejen til barnets hjerte går gennem bedsteforældrene. Og det er de i en sådan grad, at de vil lokke flere bedsteforældre på museum sammen med deres børnebørn.
  - Vi vil gerne have flere, for det er en god gruppe. Mange af dem får en fælles oplevelse både bedsteforældre og børnebørn, mener Morten Teilmann-Jørgensen, der er formidlingsleder på Kongernes Jelling.
  En kampagne skal nu rettes direkte mod de ældre, som kommer på museet:
  - Der kommer rigtig mange turistbusser med pensionistforeninger osv.  Og vi vil gerne prøve at ramme dem ved for eksempel at give dem en folder med, hvor de kan se, det også er en oplevelse for deres børnebørn, så de kan komme igen, siger Morten Teilmann-Jørgensen.
  Og Dorte Nielsen, der jævnligt har sine børnebørn med på museet sammen med sin mand, synes, det er en god idé.
  - Det vil være rigtig fint, for det giver rigtig meget - også for de mange bedsteforældre. Vi har jo læst og hørt om det, og det er dejligt at give noget videre, som vi selv har haft glæde af, siger Dorte Nielsen fra Billund.
  Se indslaget om Kongernes Jelling og deres satsning på bedsteforældre og børnebørn her:
  
  